Качан да карыкпа, Камила! - altaicholmon\nКачан да карыкпа, Камила!\nПекинде Олимпиада тӱгенип јат. Россияныҥ јуунты командазы анда ойто ло бойыныҥ маанызы ла гимни јок турушты. Айдарда, спортто кирлӱ «ойындар» — кӱнӱркеш, адааркаш, кысташ ла истеш улалганча. Ӱстине Камила Валиеваны айландыра саҥ башка айалгалар тӧзӧлди. Ӧскӧ ороончылар он беш јашту фигуристти болбогон допинг керектерле колбойт. Је бу оогош кызычак Олимпиадада ат-нерезин ле чыдамкайын кӧргӱзип, бойыныҥ ла тӧрӧл орооныныҥ ак-чек ады учун јана баспай тартыжат. Бис бу уур-кӱч ӧйдӧ «Камила, Алтай качан да болзо, сениле кожо!» деп айдадыс.\nТелекейдиҥ чемпионы, Россияныҥ нерелӱ тазыктыраачызы Александр Жулин Камила Валиеваны корулап, бойыныҥ инстаграмында мынайда бичиген: «Фигурный јыҥылаштыҥ тӱӱкизинде телекей мындый јайалтаны, генийди деп айтсабыс, байла, јастыра болбос, бир де катап кӧрбӧгӧн!!! Мындый јыҥылашла оморкоордыҥ ордына бис оны јылыйтарга јадырыс!!! Онызы куйка башты јымырадар јастыра.\nОныҥ Майа Плисецкаяныҥ куулгазынду кыймыгузына тӱҥей кейде тӧрт катап айланып турган тегелигин база кем бӱдӱрип болор? Слер мындый эп-арганы кандый бир препарат-јазалдыҥ микро-изинеҥ де таппазыгар! Ого удурлашкан спортчыларды эдим-јазалдыҥ болужыла тонналап та азыразагар, олор тӧрт ӧлӱ бу айланыштарды јастырбазынаҥ бӱдӱрип болбос. Меге бу Олимпиадада WADA-ныҥ эксперттери учун уйатту. Келер тӧрт јылдыкта олор учун оноҥ до ачу болор болбой. Кудайдаҥ курчулу бу кысты олор кӧндӱре ле истегилеп јат.\nWADA-ныҥ «ойгор» агентствозы ээчиде алтамдарында јарабастарды аспириннеҥ де табарга ченежер болбой, оноҥ Coca-Cola-даҥ, учында барып кофедеҥ, једимдерге камаанын јетирип турган ару кейдеҥ де, байла, бедирегилеер. Эмди јаҥыс «тенектердиҥ театрына кӱӱнзеп келигер!» деп айдарыстаҥ башка. Ачу, база катап ачу. Уйатту!!! Камила, ар-бӱткен сени јараш кыс ла јайалталу спортчы эдип јайаган. Ол учун ада-энеҥе тарынба. Олор сени бу Олимпиадада уйалбастардыҥ тенексӱ «ойын-кӧргӱзӱзинде» туружар деп, кайдаҥ билзин эди».\nЈайалталу спортчыныҥ чыккан-ӧскӧн кичӱ тӧрӧлиниҥ, Татарстанныҥ башчызы Рустам Минниханов: «Камила, бис сени чемпион деп туку качан адап койгоныс, бӱдедис ле иженедис!» деп тегиндӱ айтпаган эмей. Сени Камила, Алтай база јӧмӧп јат. Сен чындап та, Кудайдаҥ курчулу кыс. Качан да, кайда да карыкпа. Ичкери јӱтки, тартыш, јеҥ!